Graja v kokošinjcu

Ljudi dragi, bile vam je te jenega jutra v rujnu. Si su još spali, ali h kokošinjcu nije bile točne tak - si su spali osim kokoteka Jureka. Zbudil se male prije, još mu nije počela smena. Nije se Jurek bezveze zbudil tak rane, nek zate jer je tatek trebal postati!

Taj čas zazove ga njegova žena Katica: „Jurek, Jurek!“ Jurek je mam dobiežal. Kad je došel, imel je i koj videti, postal je tata! Bile ih je točne pet, zgledali su kak mali huligani! Jen je bil žuti kak sunce pak se zval Sunček, drugi je bil kakti male šari, a okruglasti ke loptica - tje je bil Šarec, trejti je bil črni kak noč, a zval se Mraček, četrti je bil sivi pa se zval Sivec, a peti – Bucek imel je črljene i bucmaste obraščeke. Par dani pokle mala sretna familija išla je na travnik kre svog dvorišča. Kad su se vrnuli dima, zatekli su graju i uzbunu! Si su se uzbunili jer je došla gospođa Lija. Jurek je bil glavni kapetan pa je počel hmirivati čuče i čučeke. Kad su se hmirili, onda su mu objasnili zake su zdigli uzbunu. Rekli su da su videli lesicu kak prihaja sim, a te je potvrdil Jurekov prijatel, ujedno i njegov prvi pomočnik General. Jurek je pozval Generala h svoj ured sušu da se dogovoriju kak da se riešiju lesice.

„Koj bume zdej, kapetane?“ pital je General.

„Ne znam, ali te da su ovi ostali ničkoristi, te znam.“ odgovoril mu je Jurek.

Mam na to dojde Katica: „Jurek, da nam nebu lesica naše čučeke hkrala!?

„Dok sem ja tuj, ta podmukla lesica ne nikoga zela!“ Jurek veli.

„Znate koj, mogli bi Štefeka zvati da nam pomogne riešiti se lesice.“ hjavi se General.

Zdej se pitate gdo je pak Štefek!

Štefek vam je selski pes koji voli pomagati svojim pajdašima, a rodom je iz Gornje Stubice.

„Generale, ti hoj iskat Štefeka po selu, znaš da se verojatne mota h Golubice, a ti Katica hoj s čučekima h gniezde koj vas lesica ne našla če se vrne sim!“ organiziera Jurek stvar.

Našel General Štefeka h Golubice kak je kapetan i rekel.

„Štefek hodi sim!“ zakričal je General.

Štefek se okrene pa veli: „Koj va je?“

„Došla je lesica pak h sele! Hodi brze z menu h sušu da se z Jurekem dogovorime kak bume se lesice riešili.“

Štefek i General krenuli su prema suše. Kad su došli k suše, Jurek, General i Štefek počeli su delati plan kak se riešiti lesice. Krenuli su h akciju!

           Si su se podijelili na svoju stranu. Napravili su malu zamku za lesicu i si su se poskrili na mesta na kojima ih lesica nemre najti, a oni nju moreju videti. Nakon ne dugo vremena, vidi vidi - došla je i lesica! Kak je lukava, zaobišla je zamku! Štefeku je prekipele i onda je skočil i napal lesicu, a  General i Jurek brze su skočili za njim. Te je bil žustri fajt! Te od prašine čovek nije mogel videti! Lesica je prve bila male h vodstvu jer je Generalu par perca spuknula z repa, ali se Štefek tek onda praf zapraf razljutil! Kad je on lesicu dohvatil, nije joj bile spasa. Pokle fajta zgledala je kak pudlica! Nakon dobrih dvajst minut Štefek je pobiedil. Lesica je nakon toga pobiegla h svoju hustu i nije se več vrnula. Dan pokle več je cijele sele brujale o tem. Si su hvalili Štefeka, Generala i Jureka. Nakon koj je ta hrabra trojka stirala lesicu, h kokošinjcu je bil mir. Čuče i čučeki su slavili h čast našim junakima. Same su se tuj i tam čuče znale pokljuvati zbog nekog zrna kuruze, a bome je i h cielem selu bil mir! Tak su ti tri pajdaši postali praf pravi junaki! A naše junake i den denes morete najti h naše lijepe Gornje Stubice kre Gupčeve lipe!

**KARLA OMERZA, 5.r.**

**OŠ K. Š. Gjalskog Zabok**